Kofi Annan Suriyada, qon to'kishlarni qoraladi
Xula shahrida 108 odamni hayotdan olib ketgan hujumda hukumat, muxolifat bir-birini aybladi. Hamoda bugun 34 fuqaro o'lgan.
Juma kuni Xula shahridagi hujumda 108 odam o'lgan. Hukumat va muxolifat bir-birini ayblamoqda. Annan vaziyatni o'rganish uchun mamlakatga borgan. Bugun esa Hamodagi hujumda 34 kishining nobud bo'lgani haqida xabarlar tarqalgan. Annan tomonlarni osoyishtalikka chaqirgan. Bugun u Tashqi ishlar vaziri Valid Muallim, ertaga esa prezident Bashar al-Assad bilan uchrashishi kutilmoqda. Kecha BMT Xavfsizlik Kengashi Xuladagi hujumlarni qoraladi. Suriya hukumati, deyiladi bayonotda, shaharni zambarak va tanklardan nishonga olgan, ayrim joylarda fuqarolarni yaqindan otishgan, biroq aynan shu ishni kim qilgani hozircha noma'lum. Rossiya Tashqi ishlar vaziri Sergey Lavrov aybni har ikki tomonga qo'ymoqda. Uning aytishicha, Rossiya prezident Assadning tarafini olayotgani yo'q. "Biz Kofi Annanning tinchlik rejasini qo'llab-quvvatlaymiz", - deydi Lavrov.